*****

ΚΑΝΟΝΙΣΜΟΣ (ΕΟΚ) αριθ. 45/82 ΤΗΣ ΕΠΙΤΡΟΠΗΣ

της 8ης Ιανουαρίου 1982

περί τροποποιήσεως του κανονισμού (ΕΟΚ) αριθ. 2729/81 περί της τηρήσεως της προθεσμίας σε περίπτωση καθορισμού εκ των προτέρων της επιστροφής, στο πλαίσιο διαγωνισμού σε τρίτη χώρα, στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από την πράξη προσχωρήσεως της Ελλάδος, και ιδίως το άρθρο 13 παράγραφος 3 και το άρθρο 17 παράγραφος 4,

Εκτιμώντας:

ότι το άρθρο 15 παράγραφος 3 του κανονισμού (ΕΟΚ) αριθ. 2729/81 της Επιτροπής (2) προβλέπει ότι κατά παρέκκλιση εκ του άρθρου 43 παράγραφος 2 δεύτερο εδάφιο του κανονισμού (ΕΟΚ) αριθ. 3183/80 (3), όπως τροποποιήθηκε τελευταία από τον κανονισμό (ΕΟΚ) αριθ. 3392/81 (4), η προθεσμία που πρέπει να τηρήσει ο αιτών το πιστοποιητικό προκαθορισμού, για να ενημερώσει τον εκδώσαντα οργανισμό περί των αποτελεσμάτων του διαγωνισμού που προκηρύσσει δημόσιος οργανισμός σε τρίτη χώρα, καθορίζεται σε 40 ημέρες από την εκπνοή της προθεσμίας καταθέσεως των προσφορών· ότι η αποκτηθείσα πείρα έδειξε ότι μερικές φορές ορισμένες τρίτες χώρες δεν πραγματοποιούν την κατανομή εντός των προβλεπομένων 40 ημερών· ότι, στην περίπτωση αυτή, ο αιτών δεν δύναται να τηρήσει την υποχρέωση της ανωτέρω αναφερομένης ενημερώσεως και υπάρχει κατά συνέπεια κίνδυνος μη εκδόσεως του πιστοποιητικού και κίνδυνος καταπτώσεως της ασφαλείας· ότι πρέπει, ως εκ τούτου, να προβλεφθεί ότι σε ορισμένες ειδικές περιπτώσεις η Επιτροπή δύναται να αποφασίσει να παρατείνει την αρχικώς προβλεφθείσα προθεσμία·

ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν διατύπωσε γνώμη εντός της προθεσμίας που τέθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 15 του κανονισμού (ΕΟΚ) αριθ. 2729/81, η παράγραφος 3 αντικαθίσταται από το ακόλουθο κείμενο:

«3. Κατά παρέκκλιση εκ του άρθρου 43 παράγραφος 2 δεύτερο εδάφιο του κανονισμού (ΕΟΚ) αριθ. 3183/80 ο αιτών το πιστοποιητικό πρέπει να τηρήσει προθεσμία 40 ημερών από της εκπνοής της προθεσμίας υποβολής των προσφορών:

- είτε για να ενημερώσει τον εκδώσαντα οργανισμό περί των αποτελεσμάτων του διαγωνισμού,

- είτε για να προσκομίσει την απόδειξη παρατάσεως της τελευταίας ημερομηνίας καταθέσεως των προσφορών,

- είτε για να υποβάλει αίτηση παρατάσεως της προθεσμίας αυτής, όταν δεν δύναται να γνωρίζει τα αποτελέσματα του διαγωνισμού για λόγους που δεν δύνανται να καταλογισθούν.

Στην τελευταία αυτή περίπτωση το ενδιαφερόμενο Κράτος μέλος ζητά από την Επιτροπή να παρατείνει την προθεσμία που προβλέπεται στο προηγούμενο εδάφιο αναφέροντας την τρίτη χώρα και τον οργανισμό, από τον οποίο διενεργείται ο διαγωνισμός, την προσφερόμενη ποσότητα, το είδος του σχετικού προϊόντος, την τελευταία ημερομηνία καταθέσεως των προσφορών, καθώς και τους επικαλούμενους λόγους για μια τέτοια παράταση.

Η Επιτροπή αποφασίζει περί παρατάσεως της προθεσμίας καθώς και περί αποδεσμεύσεως της ασφάλειας. Ενημερώνει σχετικά τα Κράτη μέλη.»

Άρθρο 2

Ο παρών κανονισμός αρχίζει να ισχύει την τρίτη ημέρα από της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 8 Ιανουαρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 272 της 26. 9. 1981, σ. 19.

(3) ΕΕ αριθ. L 338 της 13. 12. 1980, σ. 1.

(4) ΕΕ αριθ. L 341 της 28. 11. 1981, σ. 30.